Preşedintele ucrainean Volodimir Zelenski a ajuns vineri la Istanbul, unde are prevăzute discuţii cu omologul său turc Recep Tayyip Erdogan, principalul subiect fiind războiul purtat de Rusia împotriva Ucrainei.
De asemenea, Zelenski doreşte să discute cu Erdogan despre un summit de pace planificat să se desfăşoare în Elveţia, siguranţa navigaţiei comerciale în Marea Neagră şi eliberarea prizonierilor de război ucraineni, relatează Agerpres, citând AFP și DPA.
Pe agenda vizitei lui Zelenski figurează şi deplasarea la un şantier naval unde până la finalul anului vor fi construite două corvete pentru Marina Ucraineană. Şeful statului ucrainean are prevăzute, de asemenea, întâlniri cu reprezentanţi ai industriei de apărare din Turcia, precizează Agerpres.
Partea turcă intenţionează să discute despre continuarea acordului referitor la coridorul pentru transportarea cerealelor pe Marea Neagră. Potrivit acordului respectiv, Rusia a oferit garanţii de securitate pentru exporturile ucrainene de cereale via Marea Neagră. Totuşi, după ce Rusia a denunțat acordul, în vara anului trecut, Ucraina şi-a stabilit propriul coridor de-a lungul coastei, navele cargo ajungând în siguranţă în porturile ucrainene pentru a prelua marfa.
Ucraina a împins flota rusă în afara părţii de vest a Mării Negre, mai ales prin atacuri cu drone, ceea ce a făcut posibil acest coridor. Potrivit Guvernului ucrainean, exporturile pe mare din trei porturi situate în jurul oraşului Odesa au revenit în ianuarie deja la nivelurile înregistrate înainte de război.
Preşedintele turc şi-a declarat săptămâna trecută sprijinul "în principiu" faţă de planul de pace în zece puncte prezentat în anul 2022 de Zelenski, ce prevede retragerea necondiţionată a trupelor ruse din Ucraina, dar a cerut "mai multă diplomaţie".
Erdogan a subliniat importanţa reluării negocierilor, pe care ţara sa le-a găzduit la Istanbul la începutul războiului declanşat de Rusia pe 24 februarie 2022, dar au fost sistate la sfârşitul lunii următoare fără niciun rezultat. Turcia şi-a manifestat disponibilitatea de a găzdui noi negocieri de pace ruso-ucrainene.
Respectivul plan de pace, enunţat de Volodimir Zelenski la finalul lui 2022, prevede retragerea tuturor trupelor ruse de pe teritoriul ucrainean, restabilirea frontierelor Ucrainei recunoscute internaţional şi crearea unui tribunal internaţional pentru judecarea crimelor de război ruseşti, puncte neacceptate de regimul de la Moscova, care insistă pentru capitularea Ucrainei.
Vladimir Putin urmează la rândul lui să efectueze o vizită în Turcia în februarie, prima într-o ţară membră a NATO de la lansarea războiului împotriva Ucrainei. Vizita lui Putin va avea loc după așa-zisele alegeri prezidențiale programate pentru 15-17 martie în Rusia.